Il-kontribuzzjonijiet mill-UE u l-istati membri tagħha biex jappoġġaw lill-pajjiżi fil-fażi tal-iżvilupp biex inaqqsu l-emissjonijiet ta' gass serra u jlaħħqu mal-impatti tat-tibdil fil-klima wrew żieda sinifikanti fl-2016. It-total ġie kkonfermat fis-16 ta' Ottubru 2017 waqt laqgħa tal-Kumitat tal-Politika Ekonomika tal-UE, qabel il-konferenza tan-NU dwar it-tibdil fil-klima (COP 23) f'Bonn. B'kollox il-kontribuzzjonijiet mill-UE u l-istati membri tagħha ammontaw għal €20.2 biljun żieda sinifikanti meta mqabbla mal-2015. Il-kontribuzzjonijiet ġew indirizzati b'suċċess lejn inizjattivi ta' mitigazzjoni u ta' adattament tat-tibdil fil-klima f'pajjiżi li qed jiżviluppaw. Il-kontribuzzjoni titqies bħala pass importanti lejn l-implimentazzjoni tal-ftehim vinkolanti dwar it-tibdil fil-klima li ntlaħaq f'Pariġi f'Diċembru 2015. L-aħħar ċifri juru d-determinazzjoni tal-UE li tkompli żżid il-kontribuzzjoni tagħha għall-finanzjament internazzjonali għall-klima bl-għan li tilħaq l-objettiv ta' $100 biljun fis-sena stabbilit għall-pajjiżi fil-fażi tal-iżvilupp sal-2020 u li tibqa' sejra sal-2025. Qabel l-2025, il-partijiet għall-konvenzjoni qafas tan-NU dwar it-tibdil fil-klima ser jistabbilixxu objettiv kollettiv ġdid. Il-kontribuzzjonijiet għall-mitigazzjoni u l-adattament ser jiġu mmobilizzati b'mod konġunt minn firxa wiesgħa ta' sorsi: pubbliċi u privati, bilaterali u multilaterali, inkluż sorsi alternattivi ta' finanzjament u bi trasparenza tal-implimentazzjoni. Din iċ-ċifra tinkludi sorsi ta' finanzjament għall-ġlieda kontra t-tibdil fil-klima minn baġits pubbliċi u istituzzjonijiet finanzjarji oħra għall-iżvilupp, kif irrappurtat mill-istati membri fil-kuntest tal-artikolu 16 tar-regolament 525/2013 tal-21 ta' Mejju 2013. Din tinkludi wkoll €2.7 biljun f'finanzjament għall-ġlieda kontra t-tibdil fil-klima mill-baġit tal-UE u l-Fond Ewropew għall-Iżvilupp, u €1.9 biljun mill-Bank Ewropew tal-Investiment. Konklużjonijiet tal-Kunsill dwar il-Ftehim ta' Pariġi u t-tħejjijiet għal-laqgħat tal-UNFCCC (Bonn, 6-17 ta' Novembru 2017) Konklużjonijiet tal-Kunsill dwar il-finanzjament tal-klima - 10/10/2017